钦定古今图书集成/明伦汇编/官常典/第628卷 > 《论郡丞》宋·马丘鸾
## 钦定古今图书集成/明伦汇编/官常典/第628卷 > 《论郡丞》宋·马丘鸾

按：自秦置三十六郡，而郡官有守、有尉、有丞。然考之西汉《百官表》，称“郡守掌治郡，秩二千石，有丞，秩六百
石。郡尉掌佐守典武职，秩比二千石，有丞，秩亦六百
石。”是守尉皆二千石，而俱有丞以佐之。尉之尊，盖与
守等，非丞掾以下可拟也。《酷吏传》言：“周阳由为守，视
都尉。如令为都尉，陵太守夺之治。”明守不可卑视尉
也。然武帝欲以甯成为郡守，公孙弘言成为济南都
尉，其治如狼牧羊，不可令治民。又帝拜吾丘寿王为
东郡都尉，帝以寿王故，不复置太守。是时军旅数发，
年岁不熟，多盗，乃赐寿王玺书曰：“子在朕前之时，知
略辐凑，以为天下少双。及至连十馀城之守，任四千
石之重，职事并废，盗贼緃横，甚不称前时。”寿王谢罪。
又翟义为南阳都尉，行太守事，行县至宛，以事按宛
令，下之狱，威震南阳。则知汉时都尉，盖不特典军，而
未尝不行太守之事也。魏晋以后，无都尉之官，然晋
郡守皆加将军之号。唐郡守曰使持节诸军事。宋朝
则大郡皆兼兵马总管、兵马钤辖，而小垒亦曰军州
事，或带节制军马。则秦汉所谓都尉之职，历代以太
守兼任之，亦以一郡掌兵权之官，不可下于太守，故
不别置官，而守就治其事，犹宰相之兼元枢是也。《通
典》叙郡尉而以置之郡佐之末，非是。故今以次郡守。